《相先生具庆堂》
明代·顾清

尧日仁风遍，莱庭瑞气重。康强惟德召，和乐自天钟。

甲第花迎户，高堂雪覆松。伯鸾才不衒，德耀礼偏恭。

穆穆金兰契，娟娟玉树容。纮綖催夜绩，杖屦阅春农。

景入榆林晚，甘回蔗境秾。鞶缨晨济济，笙鼓日雍雍。

偕老无遗恨，传芳有亢宗。已全三釜养，行遂五花封。

委曲吴江水，微茫泰岱峰。题诗遥献寿，春色两融融。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。